פיומפרדו ברוציו

פיומפרדו ברוציו (באיטלקית Fiumefreddo Bruzio ובשפה המקומית קלברית ז'יומיפרידו Jiumifriddu) היא עיירה באחד האזורים הדרומיים ביותר באיטליה. העיירה נכללת ברשימת הישובים היפים ביותר באיטליה (I Borghi più Belli d'Italia), ובשנת 2017 הייתה מועמדת בתחרות הגמר לתואר "עיירת כל העיירות לשנת 2017", בתוכנית "קילימנג'ארו", של הערוץ השלישי של הטלוויזיה האיטלקית "RAI3". מספר תושבי העיירה עמד על 2,761 בשנת 2022.

 מקור השם 
שני חלקים נפרדים לשם העיירה "פיומפרדו ברוציו". פירוש החלק הראשון "פיומפרדו"-"Fiumefreddo" באיטלקית הוא "נהר קר", Fiume הוא נהר ו-Freddo משמעותו קר. השם ניתן לעיירה, כיוון שבאזור בו היא בנויה יש נביעות ונהרות שמימהם קרים. ייתכן שהשם נגזר מהביטוי הלטיני "Flumen frigidum", במשמעות של נהר שמימיו קרים, וגם ניתנים לשתייה. החלק השני בשם העיירה "ברוציו" (Bruzio) הוסף בתקופה מאוחרת הרבה יותר, ב-1860. החלק השני נוסף על-מנת להבדיל את שם המקום משמות דומים באזורים אחרים, כיוון שגם בסיציליה קיים יישוב בשם פיומפרדו די סיציליה (Fiumefreddo di Sicilia). מטרת המהלך הייתה גם לתת למקום מציין אזור טריטוריאלי, כיוון שבעת העתיקה במאה ה-4 לפנה"ס עד המאה ה-3 לפני הספירה חיו ופעלו באזור הברוטיים (Bruttii), הנקראים באיטלקית "Bruzi-ברוצי", ומכאן נגזר השם "ברוציו".

 היסטוריה 
ייסודה של פיומפרדו ברוציו לוט בערפל, ולא הרבה ידוע עליה. יש הנוטים לזהות אותה עם עיר עתיקה בשם  (temesa), אם לא במיקום המדויק, לפחות בזיהוי עם האזור בו הייתה בנויה, אולם פרט לאזכור אצל סטארבון (סטארבו), היסטוריון וגאוגרף יווני, לא נמצאו הוכחות ממשיות לכך. בימיי רומא העתיקה היה האזור כולו קולוניה רומאית, ובתקופת הקיסר דיוקטליאנוס נוצרים נרדפים בנו באזור מנזר, שנקרא אז "סנטה דומניקה". במאה ה-9 והמאה ה-10 היה האזור נתון לפלישות של סרצנים. בשנת 1054 השתלטו הנורמנים על האזור, והשליט רובר גיסקאר בנה מגדל הגנה על העיר, והברון השוואבי סימונה דה מאמיסטרה (Simone de Mamistra) הרחיב ב-1201 את מגדל השמירה, והפך אותו למבצר. בניית המבצר סימנה את ראשיתו הממשי של היישוב, שהתפתח בצל הביצורים. במהלך המאה ה-13 ועד המאה ה-15, עבר המקום בעלויות של ברונים רבים. בשנת 1528 נתן הקיסר קרל החמישי את המקום לקפטן פייטרו גונזאלס דה מנדוזה (Captain Pietro Gonzales de Mendoza), שבנה מחדש את הטירה וביצר את העיר. בשנת 1638 נפגעה פיומפרדו ברוציו קשות ברעידת האדמה הקטלנית שפקדה את כל אזור דרום מערב איטליה. ב-1807 נכנע המשמר הבורבוני שהיה במקום לחייליו של נפוליאון בונפרטה, שהרסו את הטירה, וחומרי הבנייה נמכרו. ב-1861 עברה העיירה ביחד עם יתר חלקי המדינה את תהליך איחוד איטליה, תחת מלכותו של מלך איטליה, ויטוריו אמנואלה השני.
שמאל|ממוזער|310px|מיקומה של פיומפרדו ברוציו, בנפת קוזנצה (במחוז קלבריה)

 גאוגרפיה ואקלים 
 גאוגרפיה 
פיומפרדו ברוציו נמצאת בחלק הדרומי של דרום איטליה, אך בהחלט איננה היישוב הדרומי ביותר. רבים מדמים את איטליה למגף, וקוראים לה "המגף האיטלקי". לפי תיאור זה, העיירה נמצאת על החלק העליון של כף הרגל, הנקראת גב כף הרגל, וגם דו֗רְסוּם. העיירה נמצאת בתחומי מחוז קלבריה ושייכת לנפת קוזנצה. החלק העתיק של העיירה בנוי על מורדות הרי צ'ילנטו (Cilento), אך קיים גם חלק נוסף על חוף הים הטירני, השייך מוניציפלית לפיומפרדו ברוציו, הנקרא "מרינה די פיומפרדו ברוציו" (Marina di Fiumefreddo Bruzio). יישובים קרובים אל פיומפרדו הם לונגוברדי ולונגוברדי מרינה (Longobardi), סן ביאסה (San Biase), וטורמציו די פאלקונרה (Torremezzo di Falconara). הנהרות הזורמים בקרבת העיירה הם פיומה די מארה (Fiume di Mare-"נהר הים") ופיומה ליצ'טו (Fiume Licetto), ויש באזור נחלים נוספים. גובהה הממוצע של פיומפרדו ברוציו מעל פני הים הוא 220 מטר (722 רגל). עיר הנפה קוזנצה נמצאת במרחק של למעלה מ-35 ק"מ מפיומפרדו ברוציו.

 אקלים 
האקלים בפיומפרדו ים תיכוני. בתקופת החורף קר, אך לא קר מאוד, ובעונת הקיץ חם ולח. הרוחות באזור אינן חזקות, הממוצע השנתי של מהירות הרוח מסתכמת ב-11.96 קמ"ש, ובחודשי הקיץ מיוני עד וכולל אוגוסט, מהירות הרוח הממוצעת אינה מגיעה ל-10 קמ"ש. השמיים מעל העיירה בהירים יחסית, העננות הממוצעת אינה מגיעה ל-50% גם בחודשי החורף, וביולי-אוגוסט שיעור העננות הממוצע עומד על 11-6% בלבד בהתאמה. מספר ימי הגשם הממוצע בשנה הוא 176.3, וכמות הגשם השנתית הממוצעת עומדת על 713.3 מ"מ. עקב המיקום הדרומי והקרבה לים התיכון, לא נמצאו נתונים סטטיסטיים אודות שלג בפיומפרדו ברוציו.

 אתרים ונושאי עניין 
שני אתרים בפיומפרדו ברוציו עוטרו בידיי הצייר והפסל האיטלקי  (Salvatore Fiume), שיצירותיו מוצגות ונמכרות במוזיאונים וגלריות לאומנות במדינות שונות בעולם ובאתרים נוספים מוצבות יצירות שלו, לרבות בכיכר בעיירה, הנמצאת גבוה מעל חוף הים של פיומפרדו וצופה אל הים, ובמרכזה מוצג פסל בחורה גולשת גלים (La ragazza del surf). הפסל נוצר ב-1978.

 בעיר 
טירת העמק: הטירה (Castello della Valle) שראשית בנייתה בסוף המאה ה-12 הרוסה חלקית, לאחר אירועים רבים והחלפת ידיים רבות של שליטים. הטירה מוכרת גם בשם "קסטל פרדו" (Castel Freddo). הרס הטירה התרחש בימיי נפוליאון בונפרטה ב-1807. על קירות האתר מצוירים ציורים של סלוורוטרה פיומה ובמרכז אחד החללים הנקרא "חדר המשאלות", מוצבים פסלי האל אפולו והנימפה דפנה מהמיתולוגיה היוונית. המקום מוגדר כמוזיאון. בשנת 1996 נוסף כיסוי של גג זכוכית לטירה, שמאז הריסתה עמדה קרוב ל-200 שנים ללא גג.

ארמונות: בעיירה מספר ארמונות קטנים, ארמון זופי (Palazzo Zupi), ארמון פיניאטנלי (Palazzo Pignatelli), ארמון מאצארונה (Palazzo Mazzarone), ארמון סנטנה (Palazzo Santanna) וארמונות נוספים.

העיר העתיקה: מאופיינת במספר גדול של כיכרות קטנות הנקראות באיטלקית "לרגו" (Largo), בסמטאות צרות, חצרות, בתים עתיקים וצנועים, נקודות תצפית לכיוון ההרים, וגם לכיוון הים.

כנסיות: בעיירה מספר כנסיות מתקופות בניה שונות, בהן מוצגות יצירות של אומנות דתית. כנסיית סן רוקו (San Rocco), מקושטת בציור של סלווטורה פיומה, שנבנתה במבנה בצורת משושה. כנסיית סן פרנצ'סקו די פאולה (San Francesco di Paola) מהמאה ה-18, כנסיית האם מהמאה ה-16 וכנסיות נוספות.

חופי ים: לפיומפרדו ברוציו חופי ים, בשכונת העיירה הממוקמת על החוף, הנקראת מרינה די פיומפרדו ברוצי (Marina di Fiumefreddo Bruzio). קיימים מספר חופים מוכרזים, המעניקים שירותים למתרחצים מקומיים ותיירים, ומקיימים פעילויות של ענפי ספורט ימי. לאורך החוף נמתחת גם טיילת מרוצפת, ולצידיה ספסלים וצמחייה.

 מחוץ לעיר 
פארק לאומי: הפארק הלאומי סילה (Parco Nazionale della Sila) נמצא במרחק של פחות מ-30 ק"מ מזרחית לעיירה. הפארק מוכר כשמורה ביוספרית (MaB). בפארק יש יערות, צמחייה, פרחים, נחלים ושטחי טבע רחבי ידיים, בעלי חיי מקומיים, צבאים, צבים, ציפורים ובעלי חיים אחרים, שבילי הליכה ושבילי אופניים, מוזיאונים, מרכז מבקרים, מגדלים, טירות, פעילויות מגוונות למבוגרים ולילדים, רכבת, רכיבה על סוסים, שיט בסירות ועוד.

הר קוקוצו: ההר Monte Cocuzzo נמצא בסמוך לעיירה, פסגתו בגובה של 1,541 מטרים, ועליו מסלולים שונים להליכה, לרכיבה על אופניים ונקודות תצפית שונות.

קוזנצה: קוזנצה (Cosenza),העיר הראשית של הנפה נמצאת במרחק של כ-35 ק"מ מפיומפרדו.

 תרבות, בידור ואומנות 
סרטים: עלילת הסרט הקצר "חורף" (Inverno) שאורכו 25 דקות משנת 2023, של הבמאי לוצ'יה מאורו (Lucia Mauro), מתרחשת בעיירה, והוא הוסרט בחלקו בפיומפרדו. העיירה שימשה גם כאחד מאתרי ההסרטה של הסרט האיטלקי "אשת החייט" (La moglie del sarto) שיצא לאקרנים ב-2012.

תערוכה: תערוכת ציורים של מקומות ויישובים בקלבריה, שכללה גם יצירות על פיומפרדו ברוציו הוצגה באוסטרליה, ובשנת 2024 הוצגה גם במוזיאון בניו יורק.

 כלכלה 
החלק המתפתח של כלכלת פיומפרדו הוא תיירות על גווניה והענפים הנלווים אליה, במיוחד החל מסוף המאה ה-20 והלאה, בראשית המאה ה-21. לאחר שהוכללה ברשימת היישובים היפים ביותר באיטליה, החלה בעיירה גם בתיירות פנים איטלקית. עם זאת, חלק נכבד מהכלכלה עודנו מבוסס על ענפים מסורתיים של חקלאות, במיוחד אלו הקשורים בגידול זיתים וגפנים, וייצור ושיווק מוצרים הקשורים בהם, בעיקר שמן זית ויינות. ענפים נוספים המפרנסים את תושבי המקום הם דיג ומסחר.

 מאכלים אופייניים 
בפיומפרדו ברוציו מקובלים מאכלי גבינה שונים.

חביתת תפוח אדמה: הגם ששמה מעיד על ביצים (Frittata di Patate), אין ביצים במתכון של החביתה, ומדובר יותר במאכל הדומה לפשטידת תפוחי אדמה.

פיליצ'יאטה: (Filiciata) הוא זר גבינות, המוגש על מצע של עלים ירוקים.

קודוראצ'י/קודרורי: (Cudduraci/cuddruri), סוג של מאפה מתוק, מקושט וצבעוני, הכולל תיבול בקינמון.

 אנשים ידועי שם 
מיס איטליה לשנת 2009 מריה פרוסי (Maria Perrusi), היא ילידת פיומפרדו ברוציו.

 תחבורה 
כבישים: כביש החוף של קלבריה SS18 עובר בחלק של העיירה הקרוב לים. הכביש האזורי SP45 חוצה את החלק העתיק של פיומפרדו ברוציו, ומתחבר ל-SS18. האוטוסטרדה הקרובה ביותר עוברת בסמוך לעיר הנפה קוזנצה, במרחק נסיעה של כ-40 ק"מ.

אוטובוסים: קו אוטובוס מספר 192 מחבר את פיומפרדו ברוציו עם עיר הנפה קוזנצה.

רכבת: תחנת הרכבת של העיירה ממוקמת בחלק הצפוני של האזור שלחוף הים, מרינה די פיומפרדו ברוציו. הרכבת בעיירה היא חלק מרשת מסילות ברזל באורך של 851 ק"מ במחוז קלבריה. חברת הרכבות המפעילה את הרשת היא חברת הרכבות האיטלקית טרנאיטליה (Trenitalia).

תעופה: נמל התעופה הבין לאומי הקרוב ביותר לפיומפרדו ברוציו הוא נמל התעופה למציה טרמה (SUF-Lamezia Terme), במרחק של כ-39 ק"מ. נמל התעופה נאפולי (NAP) מרוחק מהעיירה כ-304 ק"מ.

 גלריה 

 ראו גם 
 אוריולו
 רוקה אימפריאלה
 סקלאה
 למציה טרמה

 קישורים חיצוניים 

 . לא פעיל, נבדק 13/10/2025, נבדק שוב ב-11/122025.


 הערות שוליים 

קטגוריה:קלבריה: ערים
קטגוריה:איטליה: גאוגרפיה
פולינו
קטגוריה:איטליה: ערי חוף